Robertus, Dei gratia Lingonensis ecclesie minister humilis, universis presentes litteras inspecturis, salutem in Domino. Noveritis quod, cum inter nos ex una parte . . abbatissam et conventum de Thar ex altera questio verteretur super eo quod nos dicebamus monasterium de Poulangeio Lingonensis dyocesis pleno jure nobis esse subjectum, dictis abbatissa et conventu vice versa dicentibus se in eodem monasterio subjectionem habere. Tandem post multas altercationes et processus, pro bono pacis in viros venerabiles magistros Guillelmum de Bormont, archidiaconum Barrensis, et Fredericum, canonicum Lingonensis et decanum Belnensis, sub pena centum marcharum, si quam partem ab eorum arbitrio resilire contigerit, parti alteri reddendarum, super premissis tamquam in arbitros compromisimus. Quicquid iidem magistri G[uillelmus] et F[redericus] super hiis compositione vel judicio terminaverint, sub pena premissa ratum et firmum habituri. In cujus rei testimonium presentes litteras sigilli nostri testimonio fecimus roborari. Actum anno Domini millesimo ducentesimo tricesimo tercio, mense junio, feria tercia post festum beati Barnabe apostoli.